གཉིས་པ་དུས་ཕུན་སུམ་ཚོགས་པ་ནི།སྤྱིར་བསྐལ་པ་ལ་དམ་པའི་ཆོས་ཀྱི་སྣང་བ་ཡོད་པ་སྒྲོན་མེའི་བསྐལ་པ་དང་།དམ་པའི་ཆོས་ཀྱི་སྣང་བ་མེད་པ་མུན་པའི་བསྐལ་པ་ཞེསགཉིས་སུ་ཡོད་པ་ལས།བསྐལ་པ་འདི་ལ་བསྐལ་བཟང་གི་སྟོན་པ་སྟོང་རིམ་ཅན་དུ་མངོན་པར་རྫོགས་པ་སངས་རྒྱས་ཤིང་ཆོས་ཀྱི་འཁོར་ལོ་བསྐོར་བས་ན་སྒྲོན་མའི་ཞིང་ཞེས་བསྐལ་པ་བཟང་པོར་གྲགས་ཤིང་།འདི་ལ་བསྐལ་བཟངསྒྲོན་མ་སྟོང་རྩ་རིམ་པར་བྱོན་པ་ལས།རྣམ་འདྲེན་གསུམ་གོང་དུ་བྱོན་ཟིན་ནས།ད་ལྟ་རྩོད་ལྡན་སྙིགས་མའི་དུས་འདིར་རྒྱལ་བ་གཞན་རྣམས་དམུ་རྒོད་གདུལ་དཀའི་འགྲོ་བ་འདུལ་བར་སྤྲོ་བ་ཞན་པའི་ཚེ།བདག་ཅག་གི་སྟོན་པ་འདི་ཉིད་བྲམ་ཟེ་རྒྱ་མཚོའི་རྡུལ་དུ་གྱུར་ནས་སྨོན་ལམ་ཆེན་པོ་ལྔ་བརྒྱ་བཏབ་པ་བཞིན།ངོ་མཚར་པད་དཀར་ལྟར་བསྔགས་པའི་རྣམ་འདྲེན་བཞི་པ་བདག་ཅག་གི་སྟོན་པ་མཉམ་མེད་ཤཱཀྱའི་རྒྱལ་པོ་འདི་ཉིད་ཀྱིས་དང་པོ་ཤཱཀྱ་ཐུབ་ཆེན་གྱི་སྤྱན་སྔར་བྱང་ཆུབ་ཏུ་ཐུགས་བསྐྱེད།བར་དུ་བསྐལ་པ་གྲངས་མེད་གསུམ་གྱི་རིང་བསོད་ནམས་དང་ཡེ་ཤེས་ཀྱིས་བསྡུས་པའི་ཚོགས་གཉིས་རྒྱ་མཚོ་ལྟ་བུར་བསགས།མཐར་འཛམ་གླིང་མིའི་སྣང་ངོར་རྡོ་རྗེ་གདན་དུ་མངོན་པར་རྫོགས་པ་སངས་རྒྱས་པའི་ཚུལ་བསྟན་ཏེ་ཆོས་འཁོར་རིམ་པ་གསུམ་ལ་སོགས་པ་བསྐོར་ནས་རིགས་ཅན་གསུམ་གྱི་གདུལ་བྱ་མ་ལུས་པ་རང་རང་མོས་པའི་ལམ་དང་འབྲས་བུ་ལ་བཀོད་པར་མཛད་པའི་བསྐལ་པ་བཟང་པོ་ཡིན་པར་མ་ཟད།བྱང་ཆུབ་སེམས་དཔའ་མཆེད་བརྒྱད་དང་དགྲ་བཅོམ་གནས་བརྟན་བཅུ་དྲུགགྲུབ་ཆེན་བརྒྱད་ཅུ་རྩ་བཞི་ལ་སོགས་པ་རྣམས་ཀྱིས་འཛམ་གླིང་མཐའ་དབུས་ཀུན་ཏུ་བྱིན་གྱིས་བརླབས་ཤིང་ཆོས་ཀྱི་སྣང་བ་སྤེལ་བར་མཛད་པའི་དུས་ཡིན་པ་དང་།ད་ལྟའང་འཇིག་རྟེན་ཕན་བདེའི་གཞི་མ་ལུང་དང་རྟོགས་པའི་བསྟན་པ་མ་ཉམས་པར་བཞུགས་པའི་སྐབས་སུ་ཡིན་པའི་ཁར།ལྷག་པར་དུ་ཡང་རབ་བྱུང་༡༧པའི་མེ་མོ་བྱ་ལོ་དབྱར་ཟླ་འབྲིང་པོ་ཆུ་སྟོད་ཟླ་བ་ཆོས་འཁོར་ཟླ་བ་ཞེས་གྲགས་པའི་ཡར་ངོའི་ཚེས་༡༠ལ་ཨོ་རྒྱན་སངས་རྒྱས་གཉིས་པའི་ཟབ་གཏེར་བླ་མ་དགོངས་འདུས་ཀྱི་ལུགས་ལྟར་ན་སྤྲེལ་གྱི་ཟླ་བའི་ཚེས་༡༠ཨོ་རྒྱན་གུ་རུ་རིན་པོ་ཆེ་སྐུ་འཁྲུགས་པའི་དུས་བཟང་ཁྱད་པར་ཅན་ལ་ལྗགས་ལུང་དབུ་བཙུགས་ནས་ཉི་མ་ལྷོ་བགྲོད་ཀྱི་ཟླ་ངོ་གསུམ་གྱི་བར་སངས་རྒྱས་བཅོམ་ལྡན་འདས་ལྷ་ཡུལ་སུམ་ཅུ་རྩ་གསུམ་དུ་དབྱར་གནས་པའི་དུས་བཟང་གི་རིང་ལ་བར་མེད་དུ་གནང་ནས།སླར་ལྷ་ཡུལ་ནས་མི་ཡུལ་དུ་བབས་པའི་དུས་བཟང་ཁྱད་པར་ཅན་དང་ཉེ་བ་ན་ཡོངས་སུ་རྫོགས་པར་གྲུབ་པས་ན་རང་བཞིན་ལྷུན་གྱིས་རྟེན་འབྲེལ་ཕུན་སུམ་ཚོགས་པའི་དུས་སྐབས་ཤར་བ་འདི་ཉིད་སྐབས་འདིའི་དུས་ཕུན་སུམ་ཚོགས་པ་ལགས་སོ།།།།